Številka: 1002-1322/2021/2

Datum: 27. 7. 2021

Zadeva: Odgovor na vprašanje v zvezi z izplačilom dodatka za nevarnost in posebne

obremenitve v času epidemije COVID-19 po 42. členu Zakona o nujnih ukrepih na področju

zdravstva

Spoštovani,

v zvezi z izplačilom dodatka po 42. členu Zakona o nujnih ukrepih na področju zdravstva (Uradni list RS, št. 112/21: v nadaljnjem besedilu: ZNUPZ) ste nas zaprosili za posredovanje stališča, kako se pri izračunu dodatka obravnavajo prazniki. V mesecu aprilu sta dva dneva praznika, ki padeta na običajni delovni dan. Funkcionar je bil odsoten tri delovne dni. Zanima vas, ali se praznik šteje kot dan odsotnosti in kako se izračuna dodatek v konkretnem primeru.

V zvezi z vašim vprašanjem vam sporočamo, da smo na spletni strani Ministrstva za javno upravo objavili pojasnilo v zvezi z izvajanjem 42. člena ZNUPZ, v katerem smo zapisali, da že iz poimenovanja in namena dodatka za nevarnost in posebne obremenitve izhaja, da podlaga za izplačilo dodatka ni zgolj dejstvo, da je posameznik funkcionar ali direktor, ampak mu pripada dodatek zaradi opravljanja dela ali izvrševanja funkcije v nevarnih pogojih in pod posebnimi obremenitvami. Avtomatizma pri izplačilu dodatka torej ni. Upoštevaje dejstvo, da gre za dodatek za nevarnost in posebne obremenitve, pa je povsem razumljivo, da za dneve, ko je funkcionar na dopustu ali je odsoten z dela zaradi npr. bolezni, dodatka za te dneve odsotnosti ne more prejeti in je treba v teh primerih upoštevati določilo glede sorazmernosti izplačila. Prav tako po našem mnenju posamezniku ne more pripadati dodatek za nevarnost in posebne obremenitve za praznični dan, če je bil ta dan odsoten in ni izvrševal funkcije v nevarnih pogojih in pod posebnimi obremenitvami.

V pojasnilu smo pojasnili tudi, da se konkretno višina dodatka v tistih mesecih, ko je bil posameznik odsoten, izračuna tako, da se znesek dodatka v višini 200 EUR deli s številom delovnih dni tistega meseca in pomnoži s številom dni, ko je bil posameznik izpostavljen nevarnosti in posebnim obremenitvam. Če je posameznik na praznični dan sicer opravljal delo oziroma izvrševal funkcijo v nevarnih pogojih in pod posebnimi obremenitvami, pa se po našem mnenju tudi praznični dan v njegovem primeru obravnava enako kot delovni dan in ga je treba v tem smislu tudi upoštevati pri izračunu sorazmernega dela dodatka.

Celotno pojasnilo v zvezi z izvajanjem 42. člena ZNUPZ je dostopno na naslednji povezavi: [Pojasnilo v zvezi z izvajanjem 42. člena ZNUPZ](https://www.gov.si/assets/ministrstva/MJU/Placni-sistem/Aktualno/Pojasnilo-v-zvezi-z-izvajanjem-42.-clena-ZNUPZ.docx).

S spoštovanjem,

Peter Pogačar

generalni direktor

Poslano:

* naslovniku: po e-pošti